На основу члана 1. Закона о финансијској подршци породици са децом (Службени гласник РС“, број 113/2017 и 50/2018), члана 15. и 37. тачка 21. Статута Града Ниша

(„ Службени лист Града Ниша“, број 88/2008,143/2016,18/2019)

 Скупштина града Ниша на седници одржаној дана \_\_\_\_\_\_\_\_\_ 2019.године, донела је

**ОДЛУКУ**

**О ПРИСТУПАЊУ ГРАДА НИША У ЧЛАНСТВО УДРУЖЕЊА**

**„ ПОКРЕТ ЗА ДЕЦУ ТРИ ПЛУС“ ИЗ ЧАЧКА**

**Члан 1.**

Град Ниш (у даљем тексту Град) приступа у чланство Удружења „Покрет за децу три плус“ из Чачка (у даљем тексту Удружење), у циљу обезбеђивања посебног вида подршке породицама са троје и више деце са територије града Ниша, којима се остварује побољшање услова за задовољавање потреба и унапређује материјални положај наведених породица, у складу са законом који уређује финансијску подршку породицама са децом.

**Члан 2.**

 Средства за чланарину у Удружењу обеззбеђују се до висине планираних средстава у буџету Града.

**Члан 3.**

 Град ће управном одбору Удружења поднети пријаву за учлањење у Удружење и са Удружењем закључити уговор о регулисању међусобних права и обавеза

Град може иступити из чланства Удружења давањем писане изјаве о иступању.

**Члан 4.**

Овлашћује се Градоначелник Града да закључи уговор из Члана 3. ове Одлуке.

**Члан 5.**

Ова Одлука ступа на снагу даном објављивања у „ Службеном листу града Ниша“, а примењиваће се од 01.01.2020.године.

Број \_\_\_\_\_\_\_\_\_\_\_\_\_\_\_\_

У Нишу, \_\_\_\_\_\_\_\_\_\_\_\_\_\_\_2019. године

**СКУПШТИНА ГРАДА НИША**

 **ПРЕСЕДНИК**

 Мр Раде Рајковић

**ОБРАЗЛОЖЕЊЕ**

 Град Ниш је у складу са позитивним законским прописима из области социјалне и дечије заштите, Законом о финансијској подршци породици са децом (Службени гласник РС“, број 113/2017 и 50/2018), регулисао видове финансијске подршке, услове, процедуре и надлежности под којим могу да се остваре дефинисана права из области пронаталитетне политике и проширених видова права из области друштвене бриге о деци и финансијске подршке од стране локалне самоуправе породицама са децом на територији града Ниша.

 Удружење „Покрет за децу три плус“ са пословним седиштем у Чачку, ул. Браће Петронијевић ББ, реализује пројекат „Цена минус за 3+“ који подразумева персонализовану картицу на име мајке која омогућава бројне бесплатне услуге и попусте породицама са троје и више деце, од којих је бар једно малолетно. Пројекат се од 2019. године реализује у локалним самоуправама кроз чланство у Удружењу „Покрет за децу три плус“ као и кроз финансирање чланства у износу од 6 динара по глави становника.

 Удружење „Покрет за децу три плус“, обезбеђује картице за све породице са троје и више деце са територије локалне самоуправе, израђује флајере у којима се налазе сви привредни субјекти који су потписали уговоре са Удружењем за бесплатне услуге и попусте, одржава и ажурира портал на коме се налазе свакодневне информације, организује свечану поделу картица и током целе године испоручује картице породицама на захтев надлежних органа локалне самоуправе, заједно са локалном самоуправом интензивно ради на побољшању економског положаја породица са више деце. Картице омогућавају да породице са троје и више деце добијају поклоне од људи и компанија великог срца, као и да међусобно размењују ствари преко портала.

 Циљ је да се помогне породицама са троје и више деце, као и да се охрабре родитељи да проширују своје породице уз подршку шире друштвене заједнице.

 Средства за ову намену биће обезбеђена у буџету Града Ниша за 2020. годину.

 Статутом Града Ниш („ Службени лист Града Ниша“, број 88/2008,143/2016,18/2019), чланом 15. дефинисано је да у интересу Града и локалне заједнице, органи Града могу сарађивати са невладиним, хуманитарним и другим организацијама, а чланом 37. тачка 21. предвиђено је да Скупштина Града Ниша одлућује о сарадњи и удруживању са градовима и општинама, удружењима и невладиним организацијама.

 **Секретар**

 Мирјана Поповић